
Az 1875. évi szegedi országgyűlési választások a központi választmány iratai alapján

A TDK dolgozatom célja az 1875. évi szegedi országgyűlési választások politikai eseményeinek és a központi választmány munkájának bemutatása. Munkám elkészítése során nem volt szempont a választásokkal országos szinten foglalkozni, azonban a tanulmány tartalmaz az országos politikai eseményekre vonatkozó részeket. Példaként említhető a Deákpárt és a Balközép Párt fúziója, amelynek politikai következményeiről a dolgozatomban részletesen írtam. Választástörténeti vonatkozásban kiemelten fontos volt az 1874. évi XXXIII. törvénycikk elfogadása, amely a népképviseleti választásról szóló 1848. évi V. és erdélyi II. törvénycikkeket módosította és egészítette ki.
Munkám különös jelentőségét adja, hogy a szakirodalom alapvetően nem foglalkozott nagyobb terjedelemben az 1875-ös választások helyi szintű vizsgálatával levéltári források elemzésén keresztül. A levéltári anyagok közül a helyi választások vizsgálata során a legtöbb figyelmet Szeged Város Központi Választmányának iratai kapták. Dolgozatomban részletesen bemutattam a szegedi központi választmány működését 1875-ben, kezdve a testület összehívásától, a választói névjegyzék összeírásán keresztül a választások lebonyolításáig. Munkám rávilágít arra, hogy egy végrehajtó szervezet, a központi választmány hogyan ültette át a gyakorlatba a törvényhozói akaratot. A módosított és kiegészített választójogi törvény eredményeként ugyan csökkent a választásra jogosultak létszáma, az általam vizsgált esetekben nem érzékelhető, hogy a belügyminiszter a választók létszámának csökkentésére törekedett volna, sőt két esetben engedélyezte is, hogy a tévedésből kimaradt választókat felvegyék.
Témám szempontjából releváns szakirodalmak közül Ruszoly József és Csizmadia Andor műveit emelném ki, hiszen munkáik nemcsak a korabeli választási rendszer megértéséhez segítettek hozzá, hanem módszertani mankót is jelentettek a források felhasználása során. Reményeim szerint kutatásaim kiindulópontot jelentenek az 1874. évi XXXIII. törvénycikk alapján történt helyi országgyűlési választások történetének alaposabb feldolgozásához, hiszen a szegedi országgyűlési választásokat 1848-tól 1875-ig dolgozta fel részletesen a szakirodalom.



